## Pravilnik o uvjetima i načinu stjecanja, izdavanja, obnavljanja i produžavanja dozvole i ovlaštenja zrakoplovnom osoblju - pilotima aviona

### NN 23/2006 (27.2.2006.), Pravilnik o uvjetima i načinu stjecanja, izdavanja, obnavljanja i produžavanja dozvole i ovlaštenja zrakoplovnom osoblju - pilotima aviona

# MINISTARSTVO MORA, TURIZMA, PROMETA I RAZVITKA

**570**

Na temelju članka 157. točka 1. i u skladu s
člankom 167. Zakona o zračnom prometu (»Narodne novine«, broj 132/98 i 178/04),
ministar mora, turizma, prometa i razvitka donosi

## PRAVILNIK

### o uvjetima i načinu stjecanja, izdavanja, obnavljanja i produžavanja dozvole i ovlaštenja zrakoplovnom osoblju – pilotima aviona

*Područje primjene*

Članak 1.

Ovim Pravilnikom se propisuju uvjeti i način
stjecanja, izdavanja, obnavljanja i produžavanja valjanosti dozvole i
ovlaštenja pilota aviona, programi za stručno osposobljavanje, provjeru i
utvrđivanje stručne sposobnosti i uvjeti kojima moraju udovoljavati pravne
osobe koje obavljaju stručno osposobljavanje pilota aviona.

*Pojmovi*

Članak 2.

Pojmovi koji se upotrebljavaju u ovom Pravilniku
imaju sljedeće značenje:

1. zajedničke zrakoplovne uprave (Joint Aviation
Authorities – JAA); pridruženo tijelo Europske konferencije civilnog
zrakoplovstva (European Civil Aviation Conference – ECAC) sastavljeno od
predstavnika tijela nadležnih za donošenje propisa iz civilnog zrakoplovstva
država članica;

2. država članica JAA (JAA Member State); država
koja je pristupnica Sporazuma o razvoju, prihvaćanju i provedbi zajedničkih
zrakoplovnih propisa (Joint Aviation Regulations – JAR) koji je sklopljen na
Cipru, 11. rujna 1990.;

3. zajednički zrakoplovni propisi o izdavanju
dozvola zrakoplovnom osoblju (Joint Aviation Regulations – Flight Crew
Licencing – JAR-FCL); skup zrakoplovnih propisa o uvjetima i načinu stjecanja
pilotskih dozvola i ovlaštenja.

4. nadležno tijelo (Authority); tijelo državne
uprave u čijem su djelokrugu rada upravni i stručni poslovi u zračnom prometu.
Uprava zračnog prometa, Ministarstva mora, turizma, prometa i razvitka je
nadležno tijelo u Republici Hrvatskoj;

5. dozvola pilota aviona (pilot licence –
airplane); dokument na osnovi kojeg se imatelju dopušta obavljanje dužnosti
člana letačke posade u pilotskoj kabini aviona u skladu s ovlaštenjima iz
dozvole i u ovisnosti o vrsti dozvole;

6. organizacija za letačku obuku (Flight
Training Organisation – FTO); pravna osoba ovlaštena za provođenje stručnog
osposobljavanja za stjecanje pilotskih dozvola i ovlaštenja;

7. organizacija za obuku za tip (Type Rating
Training Organisation – TRTO); pravna osoba ovlaštena za provođenje stručnog
osposobljavanja za stjecanje ovlaštenja za tip;

8. organizacija za obuku privatnih pilota aviona
(Facilities for PPL Instruction Only); pravna osoba ovlaštena za provođenje
stručnog osposobljavanja za stjecanje dozvola privatnih pilota aviona.

*Dozvole i ovlaštenja*

Članak 3.

(1) Dozvole i ovlaštenja pilota aviona stječu
se, produžuju i obnavljaju u skladu s odredbama ovog Pravilnika.

(2) Uvjeti i način stjecanja, izdavanja,
obnavljanja i produžavanja valjanosti dozvole i ovlaštenja pilota aviona dani
su u Sekciji 1 JAR-FCL 1 (Zahtjevi) ovoga Pravilnika i Sekciji 2 JAR-FCL 1
(Prihvatljivi načini udovoljavanja – AMC i Priručnik s tumačenjima i
pojašnjenjima – IEM).

(3) Sekcija 1 JAR-FCL 1, iz stavka 2. ovoga
članka podijeljena je na Pododjeljke od A do J:

A – Opći uvjeti;

B – Pilot učenik (Avion);

C – Dozvola privatnog pilota (Avion) – PPL(A);

D – Dozvola profesionalnog pilota (Avion) –
CPL(A);

E – Ovlaštenje za instrumentalno letenje (Avion)
– IR(A);

F – Ovlaštenje za tip i klasu (Avion) – TR(A),
CR(A);

G – Dozvola prometnog pilota (Avion) – ATPL(A);

H – Ovlaštenje instruktora (Avion) – FI(A), TRI(A),
CRI(A), IRI(A), SFI(A), MCCI(A);

I – Ispitivači (Avion) – FE(A), TRE(A), CRE(A),
IRE(A), SFE(A), FIE(A);

J – Opseg teorijskog znanja i postupak
provođenja ispitivanja teorijskog znanja za dozvolu prometnog pilota (ATPL),
profesionalnog pilota (CPL) i ovlaštenje za instrumentalno letenje (IR).

*Stručno osposobljavanje*

Članak 4.

(1) Stručno osposobljavanje članova letačke
posade – pilota aviona smiju obavljati pravne osobe koje udovoljavaju
propisanim uvjetima i koje za to ovlasti nadležno tijelo.

(2) Organizacija za letačku obuku (Flight
Training Organization – FTO) za stjecanje pilotskih dozvola i ovlaštenja mora
udovoljavati uvjetima iz Sekcije 1 Pododjeljak A – Dodatak 1a JAR-FCL 1.055.

(3) Organizacija za obuku za tip (Type Rating
Training Organisation – TRTO) mora udovoljavati uvjetima iz Sekcije 1
Pododjeljak A – Dodatak 2 JAR-FCL 1.055.

(4) Organizacija za obuku privatnih pilota
aviona (Facilities for PPL instruction only), mora udovoljavati uvjetima iz
Sekcije 1 Pododjeljak C – Dodataka 1 i 2 JAR-FCL 1.125.

*Programi za stručno osposobljavanje*

Članak 5.

(1) Stručno osposobljavanje za stjecanje dozvola
i ovlaštenja obavlja se prema programima koje odobri nadležno tijelo.

(2) Organizacije za letačku obuku (Flight
Training Organization – FTO), Organizacije za osposobljivanje za tip (Type
Rating Training Organisation – TRTO) i Organizacija za osposobljavanje
privatnih pilota aviona (Facilities for PPL instruction only), dužne su
izraditi programe iz stavka 1. ovoga članka u skladu s programima iz Sekcija 2
JAR-FCL 1 (Prihvatljivi način udovoljavanja – AMC i Priručnik s tumačenjem i
pojašnjenjima – IEM).

*Tumačenje*

Članak 6.

(1) Sekcija 1 JAR-FCL 1 ovoga Pravilnika
izrađena je u skladu s odredbama JAR-FCL 1 (Amandman 1, 2, i 3) i tiskana je uz
ovaj Pravilnik te čini njegov sastavni dio.

(2) U slučaju nejasnoća ili različitog tumačenja
odredaba iz Sekcije 1 ovoga Pravilnika, koristit će se izvorni propis Sekcije 1
JAR-FCL 1 (Amandman 1, 2 i 3) na engleskom jeziku.

(3) Odredbe Sekcije 2 JAR-FCL 1 (Amandman 1, 2 i
3 Sekcije 2) i Dodatka 1 JAR-FCL 1.470 Sekcije 1 (Amandman 1, 2 i 3 Sekcije 1),
na koje upućuju odredbe ovog Pravilnika, kao i administrativne smjernice, AGM
(Administrative Guidance Material – Section 5) (Amandman 1, 2 i 3 AGM),
prihvaćaju se kao preporučena praksa do donošenja propisa koji će regulirati tu
materiju.

*Prijelazne i završne odredbe*

Članak 7.

(1) Osposobljavanja radi stjecanja dozvole ili ovlaštenja
koja su započeta prije 1. srpnja 2002. i završena najkasnije do 31. prosinca
2005. prihvaćaju se za izdavanje nacionalne dozvole i ovlaštenja.

(2) Obrazac dozvole izdane u skladu s ICAO
standardima zamijenit će se obrascem dozvole u skladu s odredbama Dodatka 1
JAR-FCL 1.075 ovoga Pravilnika, a najkasnije do 31. prosinca 2007.

Članak 8.

Danom stupanja na snagu ovoga Pravilnika
prestaju važiti odredbe Pravilnika o uvjetima i načinu stjecanja, izdavanja,
obnavljanja i produžavanja dozvole i ovlaštenja zrakoplovnom osoblju – pilotima
aviona (»Narodne novine« broj 99/01 i 82/05)

Članak 9.

Ovaj Pravilnik stupa na snagu osmog dana od dana
objave u »Narodnim novinama«.

Klasa: 011-01/06-02/2

Urbroj: 530-09-06-1

Zagreb, 16. siječnja 2006.

Ministar

mora, turizma, prometa i razvitka

**Božidar Kalmeta**,
v. r.

[I. DIO](dodatni/129032.htm)

|  |  |
| --- | --- |
| PODODJELJAK A – | OPĆI UVJETI |
| PODODJELJAK B – | PILOT UČENIK (Avion) |
| PODODJELJAK C – | DOZVOLA PRIVATNOG PILOTA (Aviona) PPL(A)) |
| PODODJELJAK D – | DOZVOLA PROFESIONALNOG PILOTA (Aviona) CPL(A) |
| PODODJELJAK E – | OVLAŠTENJE ZA INSTRUMENTALNO LETENJE (Avion) IR(A)) |

[II. DIO](dodatni/129033.htm)

|  |  |
| --- | --- |
| PODODJELJAK F – | OVLAŠTENJE ZA TIP I KLASU (Aviona) |
| PODODJELJAK G – | DOZVOLA PROMETNOG PILOTA (Aviona) – ATPL(A) |
| PODODJELJAK H – | OVLAŠTENJA INSTRUKTORA (Avion) |
| PODODJELJAK I – | ISPITIVAČI (Avion) |
| PODODJELJAK J – | ZAHTJEVI U SVEZI S TEORIJSKIM ZNANJEM I POSTUPKOM PROVOĐENJA ISPITA |

if !supportLineBreakNewLine
endif

[Pravilnik u pdf. formatu](dodatni/129034.pdf)

Pravilnik, NN 23/2006-570